Diari Oficial de la Generalitat Valenciana


Sumari del DOGV 4885, del 17-11-2004 (2004/11612)

ORDE de 10 de novembre de 2004, de la Conselleria de Justícia i Administracions Públiques, sobre la regulació de les borses d'ocupació temporal per a proveir provisionalment llocs de treball de l'administració del Govern Valencià.
--------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2004/11/10/(1)/dof/vci/html**

### Dades del document

Número de DOGV
:   4885

Data del DOGV
:   17-11-2004

Secció del DOGV
:   I. DISPOSICIONS GENERALS

Número del document
:   2004/11918


Data del document
:   10-11-2004

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * personal contractat
    * legislació
    * treball temporal
    * administració regional

ORDE de 10 de novembre de 2004, de la Conselleria de Justícia i Administracions Públiques, sobre la regulació de les borses d'ocupació temporal per a proveir provisionalment llocs de treball de l'administració del Govern Valencià. [2004/A11563]
  
L'article 5 del Text Refós de la Llei de la Funció Pública Valenciana, aprovat per Decret Legislatiu de 24 d'octubre de 1995 i modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, determina els supòsits en què pot nomenar-se personal funcionari interí per a l'exercici temporal de llocs de treball. El mateix precepte disposa que la selecció de personal es realitzarà pel sistema abreujat que s'establisca reglamentàriament, respecte dels principis d'igualtat, mèrit, capacitat i publicitat.
  
D'altra banda, l'article 8 del II Conveni Col·lectiu per al personal laboral al servici de l'administració de la Generalitat Valenciana, de 15 de maig de 1995, contempla la possibilitat de celebrar contractes laborals temporals en els supòsits previstos en dit article, per a la finalitat del qual han d'establir-se borses de treball i el barem corresponent.
  
L'article 17 del Reglament de Selecció, Provisió de Llocs de Treball i Carrera Administrativa, aprovat per Decret 33/1999, en la redacció donada pel Decret 87/2004, establix la previsió que, els nomenaments del personal funcionari interí a què es referix l'article 5 de la Llei de Funció Pública Valenciana i les contractacions temporals contemplades en el Conveni Col·lectiu per al personal laboral al servici de l'administració del Consell de la Generalitat Valenciana, es realitzaran, entre les borses constituïdes a l'efecte, segons les normes que es dicten pel conseller que tinga atribuïda la competència en matèria de funció pública que possibiliten la màxima agilitat en la selecció amb l'observança dels principis d'igualtat, mèrit, capacitat i publicitat, i la negociació prèvia amb les organitzacions sindicals més representatives en els termes previstos en la Llei 9/1987, de 12 de juny, i en el II Conveni Col·lectiu del personal laboral al servici de l'administració Autonòmica. Igualment, el citat Decret 33/1999, de 9 de març, en l'apartat segon de la disposició transitòria cinquena ordena la constitució d'una comissió de seguiment i control de les dites borses, en els termes que reglamentàriament es determinen.
  
El Decret 218/2003, de 24 d'octubre, del Consell de la Generalitat, incorpora una nova disposició transitòria, la vuitena, al Decret 33/1999, de 9 de març, la qual establix que «fins al 31 de desembre de 2006 i, en tot cas, mentre s'executen els processos derivats del Pla d'Estabilitat Laboral, el personal interí i contractat laboral temporal que resulte desplaçat com a conseqüència d'estos, i també de les proves selectives de les ofertes d'ocupació pública del 1999 i subsistents de 2000, s'incorporarà a les borses d'accés lliure previstes en l'article 17 del present decret».
  
En virtut d'això, fent ús de les facultats que tinc conferides i prèvia negociació amb les organitzacions sindicals representades en la Mesa Sectorial de Funció Pública i en la Comissió d'Interpretació, Vigilància i Estudi del II Conveni Col·lectiu del personal laboral al servici de l'administració Autonòmica, i oït el Consell Jurídic Consultiu,
  
ORDENE
  
Article 1. Objecte
  
Esta orde té per objecte regular la constitució i funcionament de les borses d'ocupació temporal per a l'exercici provisional de llocs de treball, mitjançant el nomenament de personal funcionari interí o mitjançant la contractació laboral temporal, segons corresponga a la naturalesa jurídica funcionarial o laboral dels llocs que es pretenguen cobrir.
  
Article 2. Àmbit d'aplicació
  
La present orde serà d'aplicació a les borses d'ocupació temporal corresponents als llocs de treball de l'administració del Govern Valencià, exclòs el personal docent, investigador, personal d'institucions sanitàries, de seguretat, d'administració de justícia i personal pertanyent a qualsevol altre col·lectiu que es regule per les seues normes específiques.
  
Article 3. Principis d'especialitat i territorialitat
  
Un. Les borses es constituiran en consideració al principi d'especialitat, segons la naturalesa, sector o categoria dels llocs a proveir. No obstant això, per afinitat de funcions, podran agrupar-se llocs de treball de diferents característiques, sempre que tinguen igual naturalesa funcionarial o laboral i pertanguen al mateix grup de titulació.
  
Dos. Les borses de treball tindran caràcter provincial. Les vacants seran ofertes, segons l'orde de prelació de la borsa, als qui tinguen el seu domicili en la mateixa província en què es trobe el lloc vacant, segons les dades que van fer constar en la seua sol·licitud de participació en la borsa corresponent. No obstant això, els qui estigueren interessats a poder obtindre destinació en una província o províncies distintes a la del seu domicili hauran de fer-ho constar expressament en la sol·licitud de participació, i s'ha de respectar l'orde de prelació segons la puntuació, amb independència de quin siga el domicili de l'aspirant.
  
Article 4. Llocs a proveir mitjançant les borses d'ocupació temporal
  
Seran proveïts a través de les borses regulades mitjançant la present orde els llocs temporalment vacants que no hagen pogut proveir-se de forma immediata pel personal funcionari de carrera o personal laboral fix i, també, els llocs vacants amb reserva legal a favor del seu titular, i les substitucions per qualsevol de les causes previstes legalment o reglamentàriament.
  
Article 5. Constitució de les borses
  
Un. Les borses de treball d'ocupació temporal estaran constituïdes per:
  
a) El personal que haja participat en els processos selectius per a l'ingrés en l'administració del Govern Valencià, convocats amb posterioritat a l'entrada en vigor del Decret 33/1999, de 9 de març del Govern Valencià, i hagen aprovat algun exercici i acrediten els requisits que li van ser exigits per a participar en el procés selectiu.
  
b) El personal interí i contractat laboral temporal que resulte desplaçat o cessat com a conseqüència dels processos derivats del Pla d'Estabilitat Laboral regulat en la disposició transitòria sisena de la Llei de Funció Pública Valenciana, introduïda mitjançant la Llei 16/2003, així com de les proves selectives de les ofertes d'ocupació pública del 1999 i subsistents de 2000. En el cas que s'haja convocat oferta d'ocupació en el seu grup i especialitat, hauran d'acreditar la seua participació en els processos selectius corresponents i, en cas contrari, no serà procedent la seua integració en la borsa.
  
Dos. Quan de conformitat amb l'oferta pública d'ocupació no es preveja la convocatòria d'un procés selectiu per a algun grup, categoria o especialitat i s'haguera esgotat la borsa existent, la Direcció General d'Administració Autonòmica podrà, prèvia negociació en la Comissió de Seguiment regulada en l'article 12 de la present orde, per resolució de la Direcció General d'Administració Autonòmica publicada en el Diari Oficial de la Generalitat Valenciana, obrir un termini específic de 10 dies perquè les persones interessades sol·liciten la seua inclusió i acrediten els requisits que s'establisquen en la resolució i els mèrits a què es referix l'article 10.
  
Article 6. Integració en les borses
  
Un. A l'acabament de cada procés selectiu d'ingrés en l'administració del Govern Valencià, la Direcció General d'Administració Autonòmica dictarà una resolució per a convocar els aspirants que hagen superat algun exercici perquè, en el termini de 10 dies, aporten la documentació acreditativa dels mèrits a què es referix l'article 10 de la present orde.
  
La Comissió de Seguiment de les Borses d'Ocupació Temporal procedirà al barem dels mèrits al·legats pels aspirants i els integrarà en la borsa corresponent d'acord amb la puntuació obtinguda. La composició provisional de la borsa es farà pública en la pàgina web de la Direcció General d'Administració Autonòmica i en els taulers d'anuncis de la seu central i les direccions territorials de la Conselleria de Justícia i Administracions Públiques. Els aspirants disposaran d'un termini de 10 dies per a formular les reclamacions que estimen oportunes en relació amb la puntuació atorgada. La Comissió de Seguiment estudiarà les al·legacions presentades i, en el termini màxim d'un mes, formularà la proposta del llistat definitiu a la Direcció General d'Administració Autonòmica, la qual dictarà la resolució i ordenarà la seua publicació.
  
Dos. El personal funcionari interí i contractat laboral temporal al servici de l'administració del Consell de la Generalitat, que cesse en l'organització, en el termini de 10 dies comptats a partir de l'endemà a la data del cessament haurà de presentar davant de la Comissió de Seguiment de les Borses d'Ocupació Temporal, la sol·licitud d'integració en la borsa corresponent amb la documentació acreditativa dels mèrits continguts en l'article 10 i obtinguts fins a la data límit de presentació de la documentació que es fixe per resolució de la Direcció General d'Administració Autonòmica, de conformitat amb el que disposa el punt u del present article. El personal cessat que no presente la sol·licitud d'incorporació en el termini previst s'entendrà que ha perdut els seus drets.
  
La Comissió de Seguiment analitzarà, en els 10 primers dies de cada mes, les peticions d'integració que s'hagen produït en el mes anterior i procedirà al barem dels mèrits al·legats. Es posarà en coneixement dels aspirants la puntuació obtinguda, i després de concedir-los un termini de 10 dies per a formular les al·legacions que estimen convenients, es procedirà a la seua integració en la borsa corresponent, amb l'orde de prelació que els corresponga d'acord amb els mèrits puntuats. En estos supòsits es farà pública la borsa, amb el nou orde de prelació establit, en la pàgina web de la Direcció General d'Administració Autonòmica i en els taulers d'anuncis de la seu central i direccions territorials de la Conselleria de Justícia i Administracions Públiques.
  
Article 7. Procediment d'assignació de llocs vacants
  
Un. L'orde de prelació en la formació de les borses de treball s'obtindrà del resultat de la suma de la puntuació obtinguda en el barem dels mèrits d'acord amb l'article 10. En cas d'igualtat de puntuació primarà la puntuació obtinguda en cada apartat del barem començant pel primer. En cas de persistir l'empat es dirimirà a favor del sol·licitant de major edat.
  
Dos. Quan siga procedent cobrir amb caràcter temporal un lloc de treball per personal pertanyent a la corresponent borsa de treball, la Direcció General d'Administració Autonòmica, citarà a qui corresponga per torn. Si, en el termini de dos dies hàbils, no acudix a la crida o renuncia al lloc de treball oferit passarà a l'últim lloc de la borsa. La incompareixença degudament justificada, haurà de ser objecte d'un informe per la Comissió de Seguiment.
  
Tres. En el cas que per orde de prelació corresponga efectuar un nomenament i, per part de l'òrgan encarregat de formalitzar el nomenament, s'aprecien dubtes raonables sobre la compatibilitat funcional de l'aspirant, es posarà en coneixement de la Comissió de Seguiment, la qual haurà de sol·licitar el dictamen corresponent del Servici de Prevenció de Riscos Laborals.
  
Article 8. Procediment abreujat de provisió de llocs vacants
  
Amb caràcter excepcional i quan siga urgent la necessitat de provisió temporal d'un lloc de treball i no hi haja borsa de treball, o quan l'exercici d'algun lloc requerisca una idoneïtat adequada en raó de l'especialitat de les seues funcions, la selecció del candidat podrà realitzar-se valorant la formació acadèmica i professional, l'experiència laboral i, si és procedent, el resultat d'una entrevista. Prèvia autorització de la Direcció General d'Administració Autonòmica, i després de retre compte a la Comissió de Seguiment de les causes que han motivat l'elecció d'este procediment, la selecció de candidats podrà realitzar-la l'organisme o la conselleria corresponent. En tot cas, el procés selectiu es farà públic, com a mínim, mitjançant l'anunci en el tauler de la seu central i la direcció territorial de la Conselleria o l'organisme de dependència del lloc a cobrir durant 10 dies.
  
L'anunci haurà de contindre, com a mínim, la informació següent:
  
- Denominació, classificació i ubicació territorial de les places a cobrir.
  
- Requisits per a participar en la selecció i barem d'aplicació.
  
- Termini, lloc de presentació i l'òrgan al qual hauran d'adreçar-se les sol·licituds, i també la documentació que, si s'escau, haja d'acompanyar-se.
  
- Tribunal o comissió de valoració.
  
Article 9. Actualització de les borses
  
Sense perjuí del que establix l'article 6, la Direcció General d'Administració Autonòmica podrà, a proposta de la Comissió de Seguiment, dictar la resolució per a obrir el termini d'actualització i l'aportació de nous mèrits.
  
Article 10. Barem de mèrits
  
Els aspirants seran ordenats en cadascuna de les borses de treball en consideració els mèrits següents:
  
1. Experiència professional:
  
- Temps de servicis prestats en llocs de treball de l'administració del Govern Valencià, o dels seus organismes autònoms les competències dels quals en matèria de personal siguen exercits per la Conselleria de Justícia i Administracions Públiques segons el que disposa l'article 27 de la Llei de Funció Pública Valenciana, que pertanguen al mateix grup de titulació, i d'igual naturalesa jurídica, sector i especialitat o categoria laboral al del lloc que s'haja de proveir-se: 0,35 punts per cada mes complet de servici en actiu.
  
- Temps de servicis prestats en llocs de treball de l'administració del Govern Valencià, o dels seus organismes autònoms, les competències dels quals en matèria de personal s'exercisquen per la Conselleria de Justícia i Administracions Públiques segons el que disposa l'article 27 de la Llei de Funció Pública Valenciana, no considerats en l'anterior apartat: 0,13 punts per cada mes complet de servici en actiu.
  
- Temps de servicis prestats en altres administracions públiques en llocs que pertanguen al mateix grup de titulació, naturalesa jurídica, sector i especialitat o categoria laborals a la dels llocs que haja de proveir-se: 0,05 punts per cada mes complet de servici en actiu.
  
El màxim de punts a obtindre pel present apartat serà de 28 punts.
  
2. Proves selectives
  
- Per cada exercici superat en les proves selectives per a l'ingrés en l'administració del Govern Valencià realitzades a partir del decret d'oferta de l'any 1999, en igual grup de titulació, sector o categoria professional del lloc a cobrir: fins a un total de 13 punts per haver superat la totalitat dels exercicis eliminatoris del procés selectiu o, si és procedent, una puntuació proporcional al nombre d'exercicis aprovats. Només podran al·legar-se exercicis superats en l'última oposició convocada per a l'accés al grup de titulació i especialitat o categoria que es tracte.
  
3. Valencià:
  
El coneixement del valencià es puntuarà d'acord amb la següent distribució:
  
- Certificat de coneixement oral: 0,75 punts.
  
- Certificat de grau elemental: 1 punt.
  
- Certificat de grau mitjà: 2 punts.
  
- Certificat de grau superior: 4 punts.
  
Només serà computat el certificat de major nivell.
  
4. Idiomes comunitaris
  
- Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència si es tracta de cicles d'escola oficial d'idiomes, així com 0,40 punts per cada 12 crèdits d'idioma comunitari, corresponent a títol oficial expedit per la Universitat, de llicenciatura en les distintes filologies, o de mestre: especialitat llengües estrangeres, sempre que estos títols no hagen sigut objecte de valoració en un altre apartat del barem.
  
5. Altres titulacions
  
- Per la possessió de títols acadèmics iguals o superiors al que siga exigit per a l'exercici dels llocs a cobrir: 1,5 punts per títol fins a un màxim de 3 punts.
  
Article 11. Acreditació de mèrits
  
En el termini concedit a l'efecte, els mèrits s'acreditaran:
  
1. Experiència professional: certificats oficials expedits per l'òrgan competent de l'administració corresponent.
  
Als efectes exclusius del present barem, els llocs de treball la naturalesa jurídica dels quals s'haja modificat es considerarà que sempre han tingut la mateixa que posseïsquen en el moment de sol·licitud d'integració en la borsa corresponent.
  
2. Proves selectives: sense perjuí d'allò que al·leguen els sol·licitants, es comprovarà d'ofici el nombre d'exercicis superats per cada aspirant.
  
3. Valencià: certificats oficials expedits o homologats per la Junta Qualificadora de Coneixements del Valencià.
  
4. Idiomes comunitaris: titulacions oficials expedides o homologades per l'òrgan competent.
  
5. Altres titulacions: titulacions acadèmiques oficials expedides per l'òrgan competent.
  
Article 12. Comissió de Seguiment de les Borses d'Ocupació Temporal
  
Un. La Comissió de Seguiment de les Borses d'Ocupació Temporal, adscrita a la Direcció General d'Administració Autonòmica, estarà formada per un representant per cada organització sindical amb representació en la Mesa Sectorial de Funció Pública, i el mateix nombre de representants de l'administració.
  
La Comissió tindrà caràcter d'òrgan de participació en el seguiment de la constitució i funcionament de les borses d'ocupació temporal, sense perjuí de les competències atribuïdes legalment als fòrums de negociació col·lectiva.
  
A la Comissió de Seguiment li correspondrà el següent:
  
1. Comprovar i avaluar els mèrits dels aspirants en els processos de constitució de les borses.
  
2. Conéixer periòdicament l'estat de les borses i els llocs adjudicats, incloent la categoria, data d'inici i cessament dels nomenaments o contractes.
  
3. Informar la resolució de les reclamacions que es formulen en esta matèria o sobre qualsevol qüestió arreplegada en la present orde o directament relacionada amb la seua comesa, bé a proposta de l'administració, bé a proposta de les organitzacions sindicals presents.
  
4. Proposar les mesures que estime oportunes per a la formació i gestió de les borses, i també la creació de comissions delegades de la Comissió de Seguiment específiques per a borses determinades amb competències de suport en les tasques relacionades amb el barem dels aspirants. Les comissions delegades hauran de sotmetre's en la seua actuació als criteris establits per la Comissió de Seguiment per a la formació i gestió de les borses.
  
Dos. La Direcció General d'Administració Autonòmica nomenarà els membres de la Comissió de Seguiment, els quals han d'actuar en representació de l'administració, i a proposta de les organitzacions sindicals als qui han d'actuar en nom d'estes, tots ells amb els seus suplents respectius, i designarà entre els representants de l'administració als qui han d'exercir les funcions de presidència i secretaria.
  
Tres. Per a l'adopció d'acords en aquells supòsits que requerisquen la majoria de vots, i qualsevol que siga el nombre de membres que actuen en representació de l'administració, esta disposarà d'un nombre de vots igual al que resulte de sumar els de les organitzacions sindicals, i el president exercirà el vot diriment en cas d'empat.
  
Quatre. Al mateix efecte, cadascuna de les organitzacions sindicals membres de la Comissió de Seguiment tindrà atribuïts un nombre de vots que represente, respecte del total d'aquelles, una proporció equivalent a la representativitat obtinguda en les últimes eleccions sindicals en els àmbits laboral i funcionarial, calculada de manera conjunta.
  
Cinc. Correspon al president de la Comissió la facultat de convocar les reunions i fixar l'orde del dia, per iniciativa pròpia o a proposta de qualsevol dels seus membres.
  
Sis. En allò no previst en el present article hom s'atendrà al que es disposa per al funcionament dels òrgans col·legiats en la Llei de Règim Jurídic de les Administracions Públiques i del Procediment Administratiu Comú.
  
Set. La Comissió de Seguiment serà única i comuna per a totes les borses d'ocupació temporal que d'ara endavant es creen.
  
Vuit. Als efectes de la presentació de documentació, i de tot allò derivat de la present orde, la Comissió de Seguiment tindrà fixada la seua adreça en la seu de la Direcció General d'Administració Autonòmica, carrer Cronista Carreres, número 11, 46391 València.
  
DISPOSICIONS TRANSITÒRIES
  
Primera
  
Integració en la borsa del personal que ha superat algun exercici de les convocatòries 6/1999, 7/1999 i 8/1999, tècnics d'administració general grup A; convocatòries 19/1999 i 20/1999, arquitectes; convocatòries número 16/1999, 17/1999 i 18/1999, enginyers agrònoms; i Convocatòria número 14/1999, enginyers de camins.
  
Mitjançant resolució de data 17 de desembre de 2002 (DOGV núm. 4.407 de 27.12.2002), Resolució de data 15 d'abril de 2003 (DOGV núm. 4490) i resolucions de data 14 de maig de 2003 (DOGV núm. 4.509 de 28.05.2003), del director general de Funció Pública, es van constituir les borses per al nomenament de funcionaris interins pertanyents, respectivament, a tècnics d'administració general grup A, arquitectes, enginyers agrònoms i enginyers de camins, per les quals es requeria el personal que havia superat algun exercici derivat de les esmentades convocatòries perquè presentara la documentació acreditativa dels mèrits.
  
El personal inclòs en les esmentades borses, i en aquelles altres derivades de l'oferta publica d'ocupació de l'any 1999 i 2000 que puguen constituir-se amb anterioritat a l'entrada en vigor de la present orde, que en el moment de la publicació de l'ordre no estiga exercint un lloc de treball com a funcionari interí o laboral temporal en el grup de titulació i especialitat o categoria corresponent, serà requerit mitjançant resolució del director general d'Administració Autonòmica publicada en el Diari Oficial de la Generalitat Valenciana perquè, en el cas d'haver obtingut nous mèrits, aporten la documentació justificativa d'estos. Este personal serà novament baremat per la Comissió de Seguiment de conformitat amb el barem regulat en l'article 10 de la present orde.
  
Segona
  
Integració en les borses del personal que ha superat algun exercici de les convocatòries derivades del decret d'oferta pública d'ocupació per a l'any 1999 no incloses en la disposició transitòria primera.
  
Els aspirants que hagen superat algun exercici derivat de l'oferta pública d'ocupació per a 1999, i que a l'entrada en vigor de la present orde no hagen sigut requerits per a presentar documentació acreditativa de mèrits, seran convocats mitjançant resolució de la Direcció General d'Administració Autonòmica per a presentar la documentació acreditativa dels mèrits regulats en l'article 10 de la present orde.
  
Tercera. Borses preexistents
  
Les borses de treball existents el dia de publicació d'esta orde, seguiran en vigor fins que es constituïsquen les de l'àmbit respectiu i l'especialitat que han de substituir-les, conforme a les previsions de la present orde.
  
DISPOSICIONS DEROGATÒRIES
  
Única
  
Queda derogada l'Orde de 19 de juliol de 2002, de la Conselleria de Justícia i Administracions Públiques (DOGV núm. 4.299 de 24.07.2002), sobre regulació de borses d'ocupació temporal per a proveir provisionalment llocs de treball de l'administració del Govern Valencià.
  
DISPOSICIONS FINALS
  
Única. Entrada en vigor
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 10 de novembre de 2004
  
El conseller de Justícia i Administracions Públiques,


Còpia Permalink ELI